Document ID: 32002L0062

Komisijas Direktīva 2002/62/EK
(2002. gada 9. jūlijs),
ar ko devīto reizi tehnikas attīstībai pielāgo I pielikumu Padomes Direktīvai 76/769/EEK par dalībvalstu normatīvo un administratīvo aktu tuvināšanu attiecībā uz dažu bīstamu vielu un preparātu tirgū laišanas un lietošanas ierobežojumiem (alvorganiskie savienojumi)
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 76/769/EEK (1976. gada 27. jūlijs) par dalībvalstu normatīvo un administratīvo aktu tuvināšanu attiecībā uz dažu bīstamu vielu un preparātu tirgū laišanas un lietošanas ierobežojumiem [1], kurā jaunākie grozījumi izdarīti ar Komisijas Direktīvu 2001/91/EK [2], un īpaši tās 2.a pantu, kas ieviests ar Padomes Direktīvu 89/678/EEK [3],
tā kā:
(1) Ar Komisijas Direktīvu 1999/51/EK [4], ar ko piekto reizi tehnikas attīstībai pielāgo Direktīvas 76/769/EEK I pielikumu, ir aizliegts lietot alvorganiskos savienojumus par pretapaugšanas līdzekli uz tādu laivu korpusiem, kuru garums ir mazāks par divdesmit pieciem metriem, un uz jebkura garuma galvenokārt iekšējos ūdeņos ekspluatējamu kuģu korpusiem. Ar šo direktīvu paredz pārskatīt noteikumus, kas attiecas uz alvorganiskajiem savienojumiem, kurus lieto pretapaugšanas produktos, pilnībā ņemot vērā norises Starptautiskās Jūrniecības organizācijas (SJO) sistēmā un īpaši tās Jūras vides aizsardzības komitejas ieteikumu no 2003. gada 1. janvāra vispār aizliegt to alvorganisko savienojumu lietojumu, kuriem ir biocīda iedarbība kuģu pretapaugšanas sistēmās.
(2) Zinātniskos pētījumos ir pierādīts, ka dažas pretapaugšanas sistēmas, ko lieto uz kuģiem, būtiski apdraud ūdens vidi. SJO Starptautiskajā konvencijā par kaitīgo pretapaugšanas sistēmu kontroli, par ko vienojās SJO diplomātiskajā konferencē 2001. gada oktobrī, ir iekļauts aizliegums no 2003. gada 1. janvāra uz kuģiem lietot vai atkārtoti lietot tos alvorganiskos savienojumus, kuriem pretapaugšanas sistēmās ir biocīda iedarbība.
(3) Aizliegums lietot vai atkārtoti lietot alvorganiskos savienojumus tieši ietekmē alvorganisko savienojumu iekšējā tirgus darbību, un tāpēc jātuvina tie tiesību akti, ko dalībvalstis pieņēmušas šajā jomā, un attiecīgi jāgroza Direktīvas 76/769/EEK I pielikums un īpaši Direktīva 1999/51/EK.
(4) Eiropas Parlamenta un Padomes regula noteiks pasākumus, kas attiecas uz kuģiem, kuri apstrādāti ar alvorganiskajiem savienojumiem.
(5) Eiropas Parlamenta un Padomes Direktīva 94/25/EK [5] attiecas uz izpriecu kuģiem, un arī uz šiem kuģiem attiecas tie paši ierobežojumi, kas uz citiem kuģiem.
(6) Šī direktīva neskar Kopienas tiesību aktus, ar ko nosaka darba ņēmēju aizsardzības minimālās prasības, kuras noteiktas Padomes Direktīvā 89/391/EEK [6] un atsevišķās direktīvās, kas uz to pamatojas, īpaši Padomes Direktīvā 90/394/EEK [7], kurā jaunākie grozījumi izdarīti ar Direktīvu 1999/38/EK [8], un Padomes Direktīvā 98/24/EK [9] par darbinieku veselības un drošības aizsardzību pret risku, kas saistīts ar ķimikāliju izmantošanu darbā.
(7) Šī direktīva neskar Kopienas tiesību aktus, kas attiecas uz alvorganisko savienojumu lietošanu plastmasās, kuras paredzētas saskarei ar pārtikas produktiem un iekļautas Komisijas Direktīvā 90/128/EEK (1990. gada 23. februāris), kas attiecas uz plastmasas materiāliem un izstrādājumiem, kuri paredzēti saskarei ar pārtikas produktiem [10], kur jaunākie grozījumi izdarīti ar Direktīvu 2002/17/EK [11].
(8) Šajā direktīvā paredzētie pasākumi ir saskaņā ar atzinumu, ko sniegusi Komiteja to direktīvu pielāgošanai tehnikas attīstībai, kuras attiecas uz tehnisko šķēršļu novēršanu bīstamu vielu un preparātu tirdzniecībā,
IR PIEŅĒMUSI ŠO DIREKTĪVU.
1. pants
Direktīvas 76/769/EEK I pielikumu pielāgo tehnikas attīstībai, kā noteikts šīs direktīvas pielikumā.
2. pants
Dalībvalstis pieņem un publicē noteikumus, kas vajadzīgi, lai vēlākais līdz 2002. gada 31. oktobrim izpildītu šīs direktīvas prasības. Dalībvalstis par to tūlīt informē Komisiju. Dalībvalstis piemēro šos noteikumus no 2003. gada 1. janvāra.
Kad dalībvalstis pieņem šos tiesību aktus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
3. pants
Šī direktīva stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
4. pants
Šī direktīva ir adresēta dalībvalstīm.
Briselē, 2002. gada 9. jūlijā

Labels: 20
0
3
9
7
15